3.8.

Transporto priemonių priskyrimo prie N1 kategorijos kriterijai 3.8.1. Transporto priemonė priskiriama prie N1 kategorijos, jei atitinka visus taikomus kriterijus. Jei transporto priemonė neatitinka vieno ar daugiau kriterijų, ji priskiriama prie M1 kategorijos. 3.8.2. Be 3.2–3.6 punktuose nurodytų bendrųjų kriterijų, transporto priemonė, kurios vairuotojui skirta vieta ir krovinio vieta yra viename skyriuje, t. y. BB kėbule, turi atitikti šiame punkte nustatytus priskyrimo prie kategorijos kriterijus. 3.8.2.1. Tai, kad tarp sėdynių eilės ir krovinio vietos įrengiama siena ar pertvara (dalinė arba ištisinė), neatleidžia nuo pareigos atitikti reikiamus kriterijus. 3.8.2.2. Kriterijai yra tokie: a) krovinius turi būti įmanoma pakrauti pro tam tikslui suprojektuotas ir sukonstruotas galines duris, galinį bortą ar šonines duris; b) jei tai galinės durys arba galinis bortas, pakrovimo anga turi atitikti toliau nurodytus reikalavimus: i) jeigu transporto priemonėje yra sumontuota tik viena sėdynių eilė arba tik vairuotojo sėdynė, mažiausias pakrovimo angos aukštis turi būti ne mažesnis kaip 600 mm; ii) jeigu transporto priemonėje yra sumontuotos dvi ar daugiau sėdynių eilių, mažiausias pakrovimo angos aukštis turi būti ne mažesnis kaip 800 mm, o angos plotas turi būti ne mažesnis kaip 12 800 cm2; c) krovinio vieta turi atitikti šiuos reikalavimus: krovinio vieta – transporto priemonės dalis už sėdynių eilės (-ių) arba už vairuotojo sėdynės, jeigu transporto priemonėje įrengta tik vairuotojo sėdynė; i) krovinio vietos dangos paviršius bendrai turi būti plokščias; ii) jeigu transporto priemonėje yra sumontuota tik viena sėdynių eilė arba tik viena sėdynė, mažiausias krovinio vietos ilgis turi būti ne mažesnis kaip 40 % važiuoklės bazės; iii) jeigu transporto priemonėje yra sumontuotos dvi arba daugiau sėdynių eilių, mažiausias krovinio vietos ilgis turi būti ne mažesnis kaip 30 % važiuoklės bazės. Jeigu transporto priemonėje paskutinės sėdynių eilės sėdynes galima lengvai išmontuoti be specialių įrankių, reikalavimų dėl krovinio vietos ilgio turi būti laikomasi, kai transporto priemonėje visos sėdynės yra sumontuotos; iv) reikalavimų dėl krovinio vietos ilgio turi būti laikomasi, kai pirmosios eilės sėdynės arba, kitu galimu atveju, paskutinės eilės sėdynės yra pakeltos ir jų padėtis yra transporto priemonės keleiviams įprasta naudojimosi padėtis. 3.8.2.3. Specialios matavimo sąlygos 3.8.2.3.1. Apibrėžtys a) pakrovimo angos aukštis – vertikalus atstumas tarp dviejų horizontalių plokštumų, liečiančių atitinkamai aukščiausią durų angos apatinės dalies tašką ir žemiausią durų angos viršutinės dalies tašką; b) pakrovimo angos paviršius – didžiausios leidžiamos angos, kai galinės durys arba galinis bortas yra visiškai atviras, stačiakampės projekcijos vertikalioje plokštumoje, kuri statmena transporto priemonės vidurio linijai, didžiausias plotas; c) važiuoklės bazė – taikant 3.8.2.2 ir 3.8.3.1 punktuose pateiktas formules, atstumas: i) tarp priekinės ašies vidurio linijos ir antrosios ašies vidurio linijos, jeigu tai yra dviašė transporto priemonė; arba ii) tarp priekinės ašies vidurio linijos ir nuo antrosios iki trečiosios ašių vienodu atstumu nutolusios tariamos ašies vidurio linijos, jeigu tai yra triašė transporto priemonė. 3.8.2.3.2. Sėdynės sureguliavimas a) sėdynės pastumiamos į tolimiausią galinę padėtį; b) jeigu sėdynės atlošas yra reguliuojamas, jis sureguliuojamas taip, kad sėdynėje tilptų trimatis H taško nustatymo įrenginys, kurio liemens polinkio kampas būtų 25 laipsniai; c) jeigu sėdynės atlošas nėra reguliuojamas, jo padėtis turi būti transporto gamintojo numatyta padėtis; d) kai sėdynės aukštis yra reguliuojamas, ji sureguliuojama taip, kad būtų žemiausioje padėtyje. 3.8.2.3.3. Transporto priemonės sąlygos a) transporto priemonė pakraunama tiek, kad jos masė atitiktų didžiausią masę; b) transporto priemonės ratai turi būti nukreipti tiesiai į priekį. 3.8.2.3.4. 3.8.2.3.2 punkte nustatyti reikalavimai netaikomi, jei transporto priemonėje yra įrengta siena arba pertvara. 3.8.2.3.5. Krovinio vietos ilgio matavimas a) jeigu transporto priemonėje nėra įrengta pertvarų ar sienų, ilgis matuojamas nuo vertikalios plokštumos, liečiančios tolimiausią galinį sėdynės atlošo viršaus tašką, iki galinės vidinės plokštės arba uždarų durų ar uždaryto galinio borto; b) jeigu transporto priemonėje įrengta pertvara ar siena, ilgis matuojamas nuo vertikalios plokštumos, liečiančios tolimiausią galinį pertvaros ar sienos tašką, iki galinės vidinės plokštės arba uždarų durų arba, kitu atveju, uždaryto galinio borto; c) ilgio reikalavimų turi būti laikomasi bent grindų, ant kurių sukraunami kroviniai, lygyje palei horizontalią liniją išilginėje vertikalioje plokštumoje, kertančioje transporto priemonės vidurio liniją. 3.8.3. Be 3.2–3.6 punktuose nurodytų bendrųjų kriterijų, transporto priemonė, kurios vairuotojui skirta vieta ir krovinio vieta nėra viename skyriuje (t. y. BE kėbulo atveju), turi atitikti šiame punkte nustatytus priskyrimo prie kategorijos kriterijus. 3.8.3.1. Jeigu transporto priemonėje įrengtas gaubto tipo korpusas, taikomi šie reikalavimai: a) krovinius turi būti įmanoma pakrauti pro galines duris, galinį bortą, plokštę arba kitu būdu; b) mažiausias pakrovimo angos aukštis turi būti ne mažesnis kaip 800 mm, o angos plotas turi būti ne mažesnis kaip 12 800 cm2; c) mažiausias krovinio vietos ilgis turi būti ne mažesnis kaip 40 % važiuoklės bazės. 3.8.3.2. Jeigu transporto priemonėje įrengta atvira krovinio vieta, taikomos tik 3.8.3.1 punkto a ir c papunkčiuose nurodytos nuostatos. 3.8.3.3. Taikant 3.8.3 punktuose nurodytas nuostatas, taikomos 3.8.2.3.1 punkte pateiktos terminų apibrėžtys. 3.8.3.4. Tačiau reikalavimų dėl krovinio vietos ilgio turi būti laikomasi grindų, ant kurių sukraunami kroviniai, lygyje palei horizontalią liniją išilginėje plokštumoje, kertančioje transporto priemonės vidurio liniją.